Fil 3:14 Jou inspan om die wenstreep te haal. Dit beteken dat jy jou konsentreer op die wenstreep. Jy wil die prys wat agter die wenstreep lê behaal. Dit het jou lewensdoel geword. Hoekom is dit die ding waarvoor jy as Christen leef? Omdat jy Christus in Sy wonderlike liefde leer ken. Jy het leer sien dat Sy liefde so onvoorstelbaar is. Liefde vir mense wat sondaars is. Liefde wat na ons toegekom het toe ons nog God se vyande was. Probeer jou dit inbeeld. Jy kom met regte liefde tot mense wat jou verwerp, wat jou seergemaak het. Wat jou seergemaak het tot diep in jou hart. Nogtans kom die HERE in Christus met liefde tot ons. Hy doen dit nie op voorwaarde dat ons op 'n bepaalde moment volmaakt moet wees nie. Hy doen dit selfs wanneer ons ons aan Hom verbind terwyl sonde nog steeds 'n rol speel in ons lewe speel. Sondes wat teen ons wil in ons lewe oorgebly het. Dan sê die HERE nie: Ek het met My liefde in jou lewe gekom en omdat jy nou nog daagliks sonde doen, verwerp Ek jou vir altyd. Die HERE is nie so nie. Hy het die Here Jesus na die wêreld gestuur wat ons elke dag leer bid: "Vergeef ons ons skulde, soos ons ook ons skuldenaars vergewe."
Maak dit ons nie tot mense wat dan dink dat jy maar kan sondig wat jy wil nie? Maak dit ons dit nie sorgeloos en goddeloos nie? Wie so leef, ken Christus nie in Sy liefde nie! Wie Christus leer ken het, sal uit liefde en dankbaarheid vanweë God se hoë en genadige roeping juis jaag na 'n lewe volgens Gods wil. Omdat jy God se liefde leer ken het!